b'\n_START_ARTICLE_\nDigitalna knji\xc5\xbenica Pedago\xc5\xa1kega in\xc5\xa1tituta v Ljubljani\n_START_SECTION_\nOzadje in zgodovina\n_START_PARAGRAPH_\nSlovensko pi\xc5\xa1o\xc4\x8di avtorji novega izvirnega znanstvenega spisja s podro\xc4\x8dja dru\xc5\xbeboslovja in humanistike (eno- in ve\xc4\x8davtorske monografije, u\xc4\x8dbeniki, znanstvenokriti\xc4\x8dne izdaje slovstva ...) se v zadnjem desetletju in pol sre\xc4\x8dujejo z zmanj\xc5\xa1animi mo\xc5\xbenostmi za objavo svojih del v celoviti knji\xc5\xbeni tiskani obliki, po objavi pa z nesistemati\xc4\x8dno distribucijo, da bi bil skozi recepcijo mogo\xc4\x8d \xc5\xa1ir\xc5\xa1i dru\xc5\xbebeni odmev napisanega._NEWLINE_Kot odgovor je bila spomladi 2009 zasnovana in razvita digitalna, netiskana uredni\xc5\xa1ko-zalo\xc5\xbeni\xc5\xa1ka platforma Digitalna knji\xc5\xbenica, ki je dobila nato svoj sede\xc5\xbe na Pedago\xc5\xa1kem in\xc5\xa1titutu v Ljubljani. Njeno gonilo je splo\xc5\xa1no in posebno vedenje o uredni\xc5\xa1ki in izdajateljski teoriji, \xc5\xa1e zlasti pa praksi ter poseben (avtorsko za\xc5\xa1\xc4\x8diten tehnolo\xc5\xa1ki) postopkovnik, ki omogo\xc4\x8da hitro in kar najbolj ceneno pretvorbo besedila od rokopisa preko urejanja, opremljanja, oblikovanja in preloma do digitalizacije v obliki knjige in nazadnje posredovanja le-te bralcu v formi elektronske knjige (flipbook) in PDF datoteke, distribuirane na svetovnem spletu.\n_START_SECTION_\nEkdoti\xc4\x8dna in tehnolo\xc5\xa1ka podoba\n_START_PARAGRAPH_\nElektronske izdaje v Digitalni knji\xc5\xbenici izhajajo v obliki, ki je primerljiva s tiskano knjigo. Vsebujejo vse knji\xc5\xbene, knjigarske, bibliotekarske in druge elemente (definiran format, popolna knji\xc5\xbena struktura - predlist, naslovni list, kolofon z vsemi potrebnimi podatki, splo\xc5\xa1no kazalo, uvod, besedilo, povzetki, viri in literatura, imensko oz. stvarno kazalo -, tipografija, oprema, ustaljena oblika izdaje in zbirke, barvna sprednja in zadnja platnica z logotipi in \xc4\x8drtno kodo) ter za raziskovalce predstavljajo popolni elektronski ustreznik tiskani izdaji ob dodatnih mo\xc5\xbenostih, ki jih omogo\xc4\x8da elektronski medij (navzkri\xc5\xbene povezave, iskanje ...). Vsako besedilo je pred sprejemom v objavo ustrezno recenzirano s strani dveh kompetentnih raziskovalcev/raziskovalk zadevnega podro\xc4\x8dja; recenzenta sta v kolofonu tudi navedena. Tako izdaje Digitalne knji\xc5\xbenice tudi v osebnih bibliografijah raziskovalcev (COBISS, SICRIS) zavzemajo enako te\xc5\xbeo kot tiski. Vsaka izdaja je bralcem dostopna v integralni podobi, in sicer na dva na\xc4\x8dina: a) v nakladi do 100 izvodov (na CD/DVD nosilcu) za avtorja, javne knji\xc5\xbenice in javnosti ter b) v flipbook in pdf izvedbah, ki sta enaki izdaji za knji\xc5\xbenice ter sta dostopni na spletnem portalu Pedago\xc5\xa1kega in\xc5\xa1tituta. Vsak flipbook in pdf vsebuje celotno, neokrnjeno izdajo, zaradi za\xc5\xa1\xc4\x8dite avtorskih pravic pa besedila in slikovne opreme iz datoteke ni mogo\xc4\x8de izva\xc5\xbeati ali kopirati. Vse izdaje so prosto dostopne znotraj pogojev slovenske licence Creative Commons 2.5 (priznanje avtorstva, nekomercialno, brez predelav). Izdaje Digitalne knji\xc5\xbenice so vklju\xc4\x8dene v Digitalno knji\xc5\xbenico Slovenije - dLib.'